Dzurinda, Mikuláš, minister zahraničných vecí SR (2010-10-13):
Ďakujem veľmi pekne. Vážený pán predsedajúci, panie poslankyne, páni poslanci, chápem vystúpenie pána poslanca Jahnátka, ktoré som si pozorne vypočul, aj som ho očakával. Chápem ho preto, lebo každá zmena vyvoláva reakciu. Je to prirodzené. Je potrebné ale naozaj sa na každú zmenu pozrieť z takého širšieho hľadiska, ako bol alebo je môj konkrétny alebo minulý post. V prvom rade, pán poslanec, vám chcem povedať, že k žiadnemu oslabeniu väzieb po integrácii OBEO do ambasád nedôjde. To nedáva logiku, pán poslanec. Prečo by k tomu malo dôjsť? Veď tí ľudia si budú robiť svoju prácu zajtra, tak ako si ju robia dnes, ako si ju robili včera. Myslím, že jeden rozdiel bude, budú si ju robiť lepšie, lebo budú mať šéfa, ktorý bude na nich vidieť, pán poslanec. Vy roky chodíte po svete, ja roky chodím po svete, aj ja si všímam, ako ktorí ľudia sa správajú, ako sú efektívni. Ako môže v Petrohrade minister dohliadnuť na človeka, ktorý je tam sám sebe šéfom? Nič zlého, nič menej efektívneho sa neudeje. Naopak, na týchto ľudí bude ich bezprostredný šéf vidieť, budú si vykonávať svoju prácu, pán poslanec, budú naďalej metodicky riadení rezortom hospodárstva. Pozrite si dobre celý kompetenčný zákon, budeme koordinovať spoluprácu tak, aby bola efektívnejšia, aby tí ľudia boli výkonnejší, aby boli kontrolovaní, aby sme ušetrili prevádzkové náklady. To jednoducho je pravdou. Vy ste spomínali krajiny, ktoré sa uberajú inou cestou. Nebol to objektívny pohľad, pán poslanec. Pribúda krajín aj v Európe aj mimo nej, kde sa ekonomizuje diplomatická služba, tak ako ste si to dali do programu pred štyrmi rokmi aj vy sami, a kde výrazom tejto ekonomizácie je, že vskutku tento typ postov patrí do ambasád, je včleňovaný do ambasád. Keď ste urobili historický exkurz, bolo poctivé, pán poslanec, povedať, že na Slovensku boli obchodní zástupcovia integrálnou súčasťou ambasád. Viete dokedy. Však? Do roku 1996. Pán Mečiar sa rozhodol, ja som s pánom Hamžíkom hovoril, je to teraz môj veľvyslanec, vtedy bol ministrom zahraničných vecí. Pán veľvyslanec Hamžík mi dopodrobna vysvetlil, prečo pán Mečiar ho donútil urobiť túto zmenu. Nechcem to veľmi vulgarizovať, ale myslím si, že každý poslanec, každá pani poslankyňa si vie predstaviť vytvorenie 53 atraktívnych nových ambasád, poviem to takto, vo svete. No, na záver chcem povedať niečo konštruktívne, čo, myslím si, sa dá pochopiť aj v dobrom. Tá doba nie je jednoduchá. Krajiny šetria, hľadajú nové možnosti spolupráce. Pán poslanec, zamrzelo ma, keď vy ste strašili mojich kolegov z SaS, čo všetko zlého ideme robiť, lebo ideme čosi sfúzovať medzi dvomi ministerstvami. Viete, čo sa deje vo svete, pán Jahnátek? My sa necháme zastupovať dokonca cudzími ambasádami. Vy musíte vedieť, že v Kapskom Meste krajiny V-4 sme zriadili jednu ambasádu. Teraz som podpísal dohodu v Maďarsku, dúfam, že ma SNS za to nevylúči z kartotéky obyvateľov Slovenskej republiky. Maďarské ambasády v troch štátoch udeľujú víza v mene Slovenskej republiky, vzájomne sa zastupujeme. Teraz mi vypisuje kolega z Cypru a kolega zo Slovinska, že chcú v Brazílii ísť do našej ambasády, do našej budovy, lebo je veľká. Všetci vedia, že je veľká. Máme tam veľa priestoru, vykurujeme to, budeme fungovať efektívnejšie, všetci budú spokojní. Brazília, ktorá tú budovu nám dala, bude mať o kúsok vyšší nájom, my budeme mať nižší nájom, Cyperčania budú spokojní a budú spokojní aj Slovinci. Svet sa hýbe, globalizuje a my sa strašíme na Slovensku, že niečo fatálne, katastrofálne sa ide udiať medzi dvomi rezortmi. Nerobme to, pán poslanec Jahnátek. Je to otázka zdravého rozumu. Je to otázka toho, aby sa tam nepotulovali tí ľudia, tam neboli bezprizorní, nechodili sa kúpať do riek a rybníkov, ale aby pracovali, pretože podnikateľská sféram, pán Jahnátek, je nespokojná. Je nespokojná s tým, ako to funguje. Teda, panie poslankyne, páni poslanci, chcem vám len povedať, že chceme vrátiť to, čo tu bolo do roku 1996, chceme šetriť peniaze, chceme sa správať efektívne, chceme, aby každý človek, osobitne tak dobre platený ako obchodní radcovia, viem, aká to je loby, odvádzal aj prácu adekvátnu svojej výplate. Takže nenechajte sa odradiť od tejto pozitívnej zmeny. Budeme pekne spolupracovať aj s rezortom hospodárstva, pán Jahnátek, aj s ostatnými rezortmi v záujme občanov našej vlasti. Ďakujem pekne.